정조 19년
乙卯十一月十八日辰時上御誠正閣諸承旨持公事入侍稟事堂上入侍時行右承旨李益運左副承旨申耆右副承旨朴宗甲同副承旨金啓洛記事官趙台榮假注書李章垕記事官馬思人記注官金良倜檢校待敎徐有榘左參贊尹蓍東刑曹判書李在學吏曹判書沈煥之定例釐正堂上徐龍輔以次進伏訖上曰無公事承旨退去益運宗甲退出啓洛讀奏忠淸監司柳焵啓本罪人申大顯鎭川縣到配事蓍東進前奏曰內閣提學宜有問候之禮而一番稟定然後可以定式故敢此仰達矣上曰提學雖亞卿可以問候直提學以下則雖以高品爲檢校不爲問候至於藥房入侍隨入之時則雖直提學以下可以隨而起伏以此定式可也蓍東起伏曰聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣蓍東曰元子宮氣候若何上曰好在矣蓍東曰東萊府使尹長烈狀啓以爲倭館東大廳行廊傾頹轉甚差過明春則將有材瓦全失之慮送使倭亦不得居處修改一款令廟堂稟處矣倭館修理之限每在二十餘年之後而今此東行廊則庚申年改建過二十八年至丁亥重修丁亥至今年又爲二十九年而頹壓之患果如狀聞則待大臣筵朝卽爲回啓許施似合事宜黃海監司李泰永狀啓以爲金川邑治水土之疾漸熾呻痛與物故相繼該郡士民皆願還其舊基請令廟堂稟旨分付矣舊治地形前臨驛路使客之接應防守之緩急比新邑無少損水味淸洌土品膏沃眞所謂民之樂土而漸次經紀期於役不妨農弊不及民云者果如狀聞亦宜從民願許施江華留守金履翼狀啓以爲吉祥牧場募民入耕令守臣狀聞許施事朝令之下因司僕寺持難尙未奉行移牧一事實爲目前阜民之資永作來後固圉之方依前成命使民入耕事更令廟堂稟處矣本牧場以南來帆檣下陸初程人無入守一任空曠馬未繁殖徒存基址作畓墾田可得三數百石落云者果如狀聞則亦宜有從便許施之道竝待大臣筵朝卽爲覆奏行會何如上曰倭館修補事許施金川移邑事江華牧場事問于大臣以草記回啓可也出擧條蓍東曰今因厚州事言端臣有曾所稔聞者故敢此仰達四郡復設之議其來久矣三江三川坊近百里之地民戶許入之後人口萬餘田結七百不三年而實效甚著蓋慈城虞芮二郡距遼瀋境至近茂昌閭延二郡接壤於三甲沿江七百無人之地土甚膏沃路且平易山抵野闊廣或爲三十里或二十里而慈城至茂昌界則廣或爲百里或爲八九十里皆是民人可居之地以蔘政一事言之七百餘里閑曠之山前者廣採而足用者今焉耗縮年年益甚其必有所以然之故如欲蔘政之復舊亦莫如許民入居而江民所大願則在於先許四五十里地漸次墾闢如三川坊已例幾年而成村人烟相接自無犯越之慮則防守可停經費可減而蔘場不期獲而自獲罷戌設邑等事當從後經紀凡此事情未知果無差爽而一番詢訪恐無不可分付道臣往復詳問于江界府陳列便否圖畫地形論理狀聞以爲稟處之地何如上曰依爲之出擧條在學曰向來泮長以懸房疊屠勿禁事筵稟出擧條後移文法司修送成冊春夏闕屠之許令秋冬曁屠者合爲一千二百餘頭而旣是筵稟之事故八月以後禁吏初不敢接跡於懸房近處一任其疊屠矣日前自本館又爲移文以爲疊屠之數今幾盡充此後依前出禁云大抵牛禁國之大政惟當嚴法而禁之而已泮民生理雖甚可矜比諸法禁輕重當何如也春夏闕屠豈特近年爲然而追許疊屠實是前所未有則今乃創出無例之事許其狼藉濫屠不幾近於敎民犯法乎一年疊屠已過千數此外濫觴又不知幾許若此不已則不出多年將有農牛絶乏之患豈不可悶乎伏況我聖上大德深仁至及畜物雖以太常之有所重處亦禁其從前濫屠之弊則泮民之些少利害又何足顧乎且伏念傳敎揭板何等重大之事而乃於屠肆不潔之處有此書揭之擧其爲損國體而駭瞻聆誠非細矣今年則懸房疊屠更無可論而自明年爲始追許疊屠一款永爲防塞俾無如今年之弊所揭懸板卽爲還撤奉安於本曹樓上庫實合事宜故敢此仰達矣上曰嚴禁禁吏侵漁之弊者爲泮民生理之漸殘也渠輩之犯科若此致使耕牛貿遷無路云則其在重農務本之道何拘銷刻之嫌此後嚴飭可也出擧條煥之曰懸房疊屠之習固爲痛惡自法司宜加禁斷以懲其弊而禁吏輩之憑此侵漁亦爲泮民難支之端竝宜嚴禁矣上曰此後禁吏之憑藉侵漁若有現發者自本館卽爲草記俾爲泮民資生之地可也出擧條上曰因此思之歲時許屠本非朝令也臨歲藏牌之故私屠亦無禁名曰歲肉宰殺狼藉今歲雖一頭牛毋敢踰京畿境之意嚴飭則好矣在學曰啓覆今已停止而事係重囚因言端敢此仰達矣朴銀貴好民乃是父子而各有所犯同時繫獄銀貴則罪犯尤重已爲結案而好民則一向抵賴連加訊推矣見該署所報病狀果不輕云故久未加刑此則待其病差當爲依前施刑矣上曰雖異於一獄兩犯事件則一串貫來家人共犯只坐尊長之律雖不襯似父子竝命於正犯政合欽恤況先死之女人亦與凶身之當下殺傷又有區別則朴好民之勘以次律別無失刑之嫌旣聞之後不可仍囚卽爲酌決可也出擧條在學曰罪人黃龍瑞則僞造御寶李軫則僞造傳敎假稱咸悅縣監者兩囚渠旣自服已爲結案自臣曹照律入啓若蒙依允之批則當不待時矣上曰此等幺麽之類雖依律正刑不足以動人瞻聆且況今年異於他年李軫則犯罪於關東地方云下送本道令該道伯照律擧行可也煥之曰有國之大政用人是耳我朝專以科目中人排備大小淸要之官則科擧之法不可不嚴矣列聖朝所以設科取士之制豈不美且盛矣近世以來士習趨下四方效尤或不讀一書未嘗把筆者亦隨人着儒巾爲觀國之計而京華士族之少年以下惟對丌若爲羞恥事鄕曲卑遠之愚氓亦皆廢耕農脫軍籍而名以赴科鬻資擔糧不憚千里之行輒生僥倖之望矣仕路之不嚴不淸科場之雜畓紛亂寔由於此而其所以爲弊者有難毛擧矣雖以聖朝之金科玉條久則生弊固其理也弊則變而通之亦其勢也今之科弊亟爲釐正然後庶可以重試士之法而得用人之要矣至若貢選是爲歷代通行之典而古今異宜縱不能純用其法酌量時世增刪條目略倣古典參以今俗立爲定制無所不可矣待大臣諸臣登對之時下詢其可否而裁處之何如上曰依爲之出擧條上曰科擧之弊誠然矣卽日唱榜庭試始於己已爲之而其後亦不連設意有在焉諺所謂非考文也乃考數之說可見科弊之莫此爲甚鄕擧里選言則好矣今可以行此法否一提學之意何如蓍東曰鄕貢非不美好有難遽行鄕儒雖以貢擧赴試猶可爲也京儒將何以爲之乎科制定式曾有下敎尙未及定制今欲變通則殆近於治未大抵鄕約飮酒之禮乃是鄕貢之本也臣待罪寧邊略施條約果不無效驗矣臣意則自朝家另飭各道先行鄕約然後鄕貢之法始可議矣上曰予之斷斷苦心在於復古至於三綱行實忠臣孝子等處未嘗不留意鄕飮酒雖是儀文間事予於近日亦有所留念若有少隙常目見之者卽感應自警等篇感發懲創豈亶爲一時之美近所謂天堂地獄之說未必不由於不識夫此箇工夫而然也予選朱書百篇常常讀之近來留心於此等處故今冬則不能多讀矣故相韓翼謩爲完伯時考講鄕納之規略有所施行者矣道內適有老人之負戴而行者少年願代之曰頒白者不負戴老人者只信鄕約之法而不料少年之負而逃其時傳以爲笑然其爲笑亦自不妨近俗病在多謀故淳古之態雖不免爲時人之所笑而予欲以身先之有意於爲時俗所笑之事經營旣久而無與說道者今若以鄕約之法講而行之其利姑勿論豈不美哉至若鄕擧里選果難遽行自予初元意有一分可爲之望自顧歉德終未能挽回古道向所云欿多慊少者亦有意而發也此所以矯救之策勤諮於廟堂者上古雖未學得近世猶可效法亦豈無別般好經綸哉大抵科擧之弊專由於鄕儒之多數上來先朝時甚至有投棄白券於禁淸橋者蓋只假赴擧之名而恥有曳白之嘲故也蓍東曰信有此弊矣然存其科目之名而嚴立科條則不猶愈於已乎且國家不能隨才盡用則能文與不文何論也京華子弟旣未能申飭則彼鄕儒多上來者不過爲旅邸留連科場紛沓之弊而止耳上曰京華子弟何以則使之讀書乎蓍東曰古者以名經科取士至於別試亦有講規故士多讀書者矣上曰予欲使京儒讀書故爲設四學齋任考講之法而今反無益矣向者以三經應講之意更爲定式渠輩亦知之乎煥之曰古者用人之法不但取其地閥必兼文翰然後方可顯用故有地閥而少文翰者不願登科而皆出蔭道今則不然登科而顯用者未必皆有文翰之人矣上曰今之朝士年四十以下皆是不讀書之類也多識前言往行之人將不可多得故區區苦心只在於勸令讀書矣蓍東曰不讀書之習莫甚於近來且山林無矜式之士故習俗漸痼在今反本之策誠莫如使之讀書矣上曰今吏議亦善於文辭矣日前上疏卿等見之乎爲先正之孫者亦云多矣而己巳之事至今斷斷己未之事無人說道此亦黨論之使然大體言之至正至大之謂義理而亦或有雕刻而成者前者雪恥酬文正之敎或近於彫刻之言而侵困先正者實其人也一番諭此豈爲故相地也實出於爲先正雪恥之意也吏判向來疏中遮日內爲逆云者何其言之虛靈也遮日之內豈爲逆之處耶如此說去故相其服之乎蓍東曰其時天雨出御幕張之云矣上曰甲士之說亦虛誕矣此不過百年前事帳後甲士豈無所聞乎體府之說誠曖昧其時體府淸城掌之矣人或以因其子孫之上言而特許復官爲如何此則然矣此非收議爲之之事則特命復官殆同仕望之單付者然矣煥之曰大政之月先爲考績以明黜陟法意甚嚴矣近年此法漸弛內而百司庶僚外而八路諸邑當月褒貶之際所謂考績率皆存名廢實廉貪無賞罰勤怠無勸懲此何以辨賢否而公用捨乎今値考績之時自廟堂關飭諸道道臣嚴修黜陟之典俾有實效爲宜敢此仰達矣上曰依爲之出擧條龍輔曰自前勅行上來時例有勅書前排而回還時則無之矣甲辰勅回還時因皇筆陪去有勅書前排依上來時仍用之例而其後諸道不知本意因仍循襲遂成恒例事甚無義自今番勅行爲始回還時勅書前排名色依舊例除減之意分付三道何如上曰依爲之出擧條命書傳敎曰未署經守令當爲署經而兩司俱在外臺廳之長鎖有關國體自政院更加嚴飭斯速上來其中京畿在外人尙無動靜慢忽甚矣禁推若此則山林必以爲難安與居在重溟乘馹下諭未及知委之人許遞竝與禁推應遞之代政官牌招開政以在京無故人差出待下批牌招署經又命書傳敎曰疏滯之擧勤諭屢矣比之年前今初雖似稍異尙未聞突弁刮目之效何必番番提飭人人勸似乎向與此銓長酬酢也以無漸無限爲難云大抵官以銓名則參倚於先後漫要要之皆爲彈冠此其責耳政月在卽人當想望預以此意申飭銓曹俾有實效上曰大司憲久闕何以爲之乎煥之曰曾經文任然後可擬則今雖外任李秉鼎當擬望矣上曰別試擧條及今磨鍊可也命退諸臣以次退出